runetrust/blame-folketinget-dk huggingface dataset:
Rosa Lund (EL), 2024-04-18:
Nej, det synes jeg bestemt ikke.
Formålet er vel, at vi gerne vil have, at de mennesker, der bor her i landet – det er i hvert fald formålet for Enhedslisten – er danske statsborgere, så de kan deltage i demokratiet og være en del af samfundet på lige fod med alle os andre.
Derfor, hvis man får afslag første gang, fordi der var et eller andet svar i indfødsretsprøven, man ikke kunne svare på, men man så har læst op på det og bestået prøven igen, synes vi, det er urimeligt, at man bliver pålagt et ekstra gebyr.
Kristian Bøgsted (DD), 2024-04-18:
Nej, det kommer ikke så meget bag på mig, men jeg vil høre: Mener Enhedslisten slet ikke, at det vil være rimeligt, at der er en eller anden form for maks.-grænse for, hvor mange gange man kan sende en genansøgning om statsborgerskab uden at skulle være med til at betale nogle af omkostningerne?
Dina Raabjerg (KF), 2024-04-18:
Når jeg hører ordførerens tale, oplever jeg det, som om målet for alle, der er i Danmark, er, at de skal være danske statsborgere.
Jeg har selv en mor, der har boet her i landet i over 50 år uden at have søgt eller ønsket dansk statsborgerskab.
Skal jeg forstå det sådan, at hun ikke er velkommen til at blive ved med at være i Danmark, og at hun dermed er en andenrangsborger set med Enhedslistens øjne?
Kristian Bøgsted (DD), 2024-04-18:
Jeg vil gøre det meget kort og egentlig bare sige tak for støtten og opbakningen til forslaget til De Konservative.
Dina Raabjerg (KF), 2024-04-18:
Tak for ordet.
For vi i Det Konservative Folkeparti glæder os over at se, at Danmarksdemokraterne har taget vores forslag om at indføre et gebyr for genansøgning om statsborgerskab til sig.
Det foreslog vi tilbage i marts 2022 for at gøre op med de voksende omkostninger, som vi ser til genansøgninger.
Vi mener ikke, at det skal være på statens regning, når udlændinge gang på gang får afslag på deres statsborgerskabsansøgninger – hold da fast et lixtal, der er for ordet statsborgerskabsansøgninger – ofte grundet en helt åbenlys manglende overholdelse af de gældende regler.
Det koster staten dyrt, og derfor må det også være for ens egen regning, hvis man ønsker at genansøge.
Vi har set tidligere i år, hvordan flere hundrede ansøgere får afslag for helt åbenlyst ikke at overholde reglerne.
Flere har domme for kriminel adfærd eller har ikke bestået indfødsretsprøven, hvilket selvsagt er en forudsætning for at kunne blive dansk statsborger.
Det er et privilegie at få tildelt statsborgerskab i Danmark, og det skal vi værne om.
Ved at indføre et gebyr sikrer vi, at de, der genansøger, har et incitament til og et engagement i at blive en del af fællesskabet.
Samtidig vil det givetvis have mere positive indvirkninger på sagsbehandlingstiden.
Så vi bakker derfor helt åbenlyst op om det, vi vil tillade os at kalde vores forslag, som nu er genfremsat.
Tak for ordet.
Mohammad Rona (M), 2024-04-18:
Nu ligger der ikke en endelig model for, hvordan den her gebyrsammensætning skal se ud i fremtiden, og det synes jeg også ministeren var sådan ret klar om.
Men jeg mener også – lidt ligesom stort set alle andre partier – at det er fint, hvis den første gang er gebyrfri, netop også hvis det er, fordi man har begået en lille fejl.
Rosa Lund (EL), 2024-04-18:
Indtil for få år siden kostede det et gebyr på 1.000 kr. at søge om dansk statsborgerskab.
Det er mange penge; det er alt for mange penge.
I en pressemeddelelse bebudede udlændinge- og integrationsministeren i marts 2023, at regeringen ville indføre et gebyr på tredje-, fjerde- og femtegangsansøgninger, men dog friholde andengangsansøgninger.
Regeringens lovforslag på området har heldigvis ladet vente på sig.
Allerede i 2022 kunne Danmarks Statistik fortælle, at hele 10 pct. af den voksne befolkning i Danmark lever her i landet uden dansk statsborgerskab.
De fleste af dem kommer formentlig til at bo her resten af deres liv, og det liv bliver et liv uden dansk statsborgerskab for de fleste af dem, hvis ikke vi laver reglerne om.
Danmark hænger ikke sammen som land, så længe vi holder en stor del af befolkningen ude af det demokratiske fællesskab.
Gebyret er en mindre del af et stort problem, der bl.a. handler om høje krav til opholdstid, danskkundskaber, beskæftigelse, selvforsørgelse og meningsløs paratviden om Olsenbanden, slaget ved Dybbøl og Valdemar Sejr.
I Enhedslisten mener vi, at flere fastboende her i Danmark skal have mulighed for at blive danske statsborgere.
Det håber jeg ikke er nogen hemmelighed.
Det kommer nok heller ikke bag på forslagsstillerne, at Enhedslisten ikke kan støtte det her beslutningsforslag.
Tak for ordet.
Kristian Bøgsted (DD), 2024-04-18:
Hvad vi kan blive enige om, afhænger jo af, om man bliver indbudt til nogle forhandlinger.
Men jeg vil egentlig høre: Mener man også fra Moderaternes side, at den første genansøgning skal være en gratis omgang til at rette op på det, altså hvis man har lavet en fejl eller man har været nervøs?
Hvordan ser Moderaterne på det – alt efter hvordan man så får skruet det sammen med gebyrerne?
Helene Liliendahl Brydensholt (ALT), 2024-04-18:
Tak for det.
I forvejen er gebyret, første gang man ansøger, så højt, at jeg ved, at det faktisk afholder rigtig mange fra at søge om statsborgerskab, og det anser jeg og Alternativet for værende et problem.
Det har Enhedslisten også redegjort meget fint for.
Så vi kan bestemt ikke stemme for også at sætte gebyret op, anden gang man ansøger.
Der kan være mange gode grunde til, at man er nødt til at genansøge.
Det kan være, at vi herinde i Folketinget har lavet reglerne om, efter første gang man ansøgte.
Der er meget lange sagsbehandlingstider på indfødsretsområdet.
Vi ser nogle, for hvem det tager mere end to år at få behandlet deres ansøgning.
Der er mange, der er kommet i klemme, og som faktisk levede op til reglerne, dengang de for nogle år tilbage indgav en ansøgning, men da det endelig blev deres tur i bunken, havde man lavet reglerne om herhjemme.
Og de har jo så været nødt til at kigge på, hvordan de nu kunne leve op til reglerne, og så genansøge.
Det synes jeg ikke at man skal betale et gebyr for.
Det kan også være, at man kortvarigt har mistet sit job; det kan være, at man er blevet syg, eller at man har arbejdet på et slagteri, hvor man lige pludselig er blevet fyret og det har taget noget tid at finde en ny ansættelse, og så lever man ikke op til reglerne.
Der kan være mange gode grunde.
Der kan også være sket fejl i sagsbehandlingen, og man kan selv have lavet en lille fejl i sit ansøgningsskema.
Så vi synes, det er helt fornuftigt, at man ikke skal betale, anden gang man ansøger om statsborgerskab.
Så har forslagsstillerne også nogle økonomiske argumenter, og der vil jeg måske lige frækt sige tilbage: Vi kunne jo også spare rigtig mange penge på ikke at have så stramme regler for statsborgerskab.
Det er utrolig tidstungt med så mange sagsbehandlere, der skal sidde og kigge alle de krav og regler, der er for at få statsborgerskab, igennem.
Alternativet stemmer imod; det har jeg vist sagt.
Mette Thiesen (DF), 2024-04-18:
Det lyder godt.
Så går jeg i gang med at skrue et beløb sammen.
Kristian Bøgsted (DD), 2024-04-18:
Det er måske ikke så meget et spørgsmål, men mere en tak for støtten til Dansk Folkeparti.
Vi er absolut heller ikke afvisende over for, at gebyret skal være endnu højere, men vi skulle jo starte et sted, hvor vi havde håbet man kunne få regeringen med, i og med regeringen selv har snakket om det her.
Men vi vil også gerne kigge på endnu højere gebyrer.
Tak for støtten.
Mette Thiesen (DF), 2024-04-18:
Tusind tak.
Det er alt for lidt at betale 4.000 kr. for at ansøge om et dansk statsborgerskab.
Vi ved, at de reelle omkostninger er godt og vel det dobbelte – cirka; det er lidt svært at estimere helt præcist.
Men som minimum skal man da selv betale for de omkostninger, som der er ved at behandle den her ansøgning.
Der er jeg sådan set fuldstændig enig med ordføreren fra Liberal Alliance, og jeg tænker også, at vi i udvalgsbehandlingen stiller et ændringsforslag, også i forhold til det her forslag.
Så kommer der et eller andet naturligt stop for det.
For min skyld kunne man sådan set
godt sætte prisen mange gange op, sådan at man virkelig indsnævrer det, men det er jo ikke det, vi drøfter i dag.
Det er alt for nemt at få dansk statsborgerskab.
For rigtig, rigtig mange af dem, som er blevet tildelt statsborgerskab, ligger Danmark til last.
Det er jo sådan helt håbløst, når man hører Enhedslisten og Radikale Venstre tale om, at det nærmest skulle være en ret at få dansk statsborgerskab, og at det er enormt synd for de mennesker, som ikke har det.
Nej, det er det ikke.
Der er kommet for mange hertil, og det skal vi i den grad have ryddet op i.
Så det er en debat, hvor jeg tror flankerne er tegnet fuldstændig op, og det er nok ikke rigtig overraskende.
Vi støtter selvfølgelig forslaget, men altså, det her er jo mikromyskridt i den rigtige retning.
I Dansk Folkeparti har vi jo også tidligere stillet forslag om, at udlændinge, der opholder sig i Danmark, skal betale et gebyr for at være her, frem for at det er et engangsbeløb.
Så vi vil gerne gå langt længere, men støtter selvfølgelig det her forslag og kommer nok også til at stille nogle ændringsforslag, som jeg håber at Liberal Alliance måske også kunne se positivt på.
Rosa Lund (EL), 2024-04-18:
Hun er i hvert fald andenrangsborger set med demokratiets øjne, eftersom hun ikke har det rødbedefarvede pas, som vi andre har, og eftersom hun ikke kan stemme ved folketingsvalg.
Kristian Bøgsted (DD), 2024-04-18:
Jeg kan så også godt høre, at de prismodeller, Radikale smider på bordet, absolut ikke er nogle, vi går ind for.
Zenia Stampe (RV), 2024-04-18:
Det ville jeg da bestemt være åben over for.
Jeg synes da måske, at det ville være en bedre model, at det måske kostede 1.000 kr. første gang, 1.000 kr. anden gang, 1.000 kr. tredje gang, 1.000 kr. fjerde gang.
Så kan man faktisk ansøge hele fire gange for samme pris, som det koster i dag.
Jeg vil til gengæld advare Danmarksdemokraterne, for jeg er helt sikker på, at Dansk Folkeparti vil anklage Danmarksdemokraterne for at være slappere, hvis man gik ind for sådan en alternativ prismodel.
Men vi vil da være åbne over for at kigge på det.
Kristian Bøgsted (DD), 2024-04-18:
Først kunne jeg godt tænke mig at vide, hvor fru Zenia Stampe ville tage både teoriprøve og køreprøve for 1.000 kr.
Det er godt nok billigt; det koster ti gange så meget mange andre steder.
Men lad den ligge.
Skal jeg forstå det sådan, at hvis nu man justerede på gebyret for første ansøgning – første gang man søger – altså justerede den ned, så ville Radikale være åbne over for at kigge på, at der også lå et gebyr på genansøgningerne?
Zenia Stampe (RV), 2024-04-18:
Jeg er helt misundelig over den tale, som fru Rosa Lund holdt.
Den kunne jeg godt tænke mig at have holdt, for det var jo en god anledning til at rejse en mere generel debat om statsborgerskab og reglerne for det.
For vi er fuldstændig på linje med Enhedslisten: Vi mener også, at de er alt for stramme i dag, hvilket vi også var inde på under behandlingen af det sidste beslutningsforslag, som handlede om permanent ophold.
Det mener vi, fordi det jo desværre fastholder nogle mennesker som andenrangsborgere i det land, som de er født og opvokset i, og som de opfatter som deres hjemland, og som jeg egentlig ikke synes vi kan tillade os at opfatte som noget andet, eftersom de aldrig haft hjemme i et andet land.
Det her forslag, som handler om økonomi, kan jo på den måde også godt ses som et ud af mange forsøg på at gøre det vanskeligt at opnå dansk statsborgerskab og som et forsøg på at afholde folk fra at få dansk statsborgerskab, og derfor er vi ikke tilhængere af det.
Der er jo den store principielle debat, man kan tage, men hvis vi skulle tage den på et lidt mere konkret, pragmatisk niveau, så vil jeg sige, at det jo allerede er ret dyrt at ansøge om statsborgerskab.
En køreprøve, som både indeholder teori og praksis, koster lidt over 1.000 kr., men her betaler man 4.000 kr., så jeg synes måske, det er o.k., at man siger, at når man nu har betalt de 4.000 kr., så koster det ikke noget at genansøge.
Ellers kunne man jo forfølge et princip, der handlede om, at det var lidt billigere at søge første gang, og så kunne det være, det kostede mere den anden gang.
Jeg vil da ikke være afvisende over for, at vi kunne støtte det.
Men når nu prisen for at søge første gang er så høj, synes vi heller ikke ud fra et helt lavpraktisk, pragmatisk og konkret perspektiv, at der er noget som helst i vejen med, at det så er gratis anden gang.
Ja, men det ville jo så være på den betingelse, at det blev billigere at søge første gang.
Vi er altid klar til forhandlinger og er pragmatiske, men jo generelt også tilhængere af, at det bliver nemmere at få statsborgerskab for mennesker, der er født og opvokset i Danmark og aldrig har haft hjemme noget andet sted.
Mohammad Rona (M), 2024-04-18:
Jeg kan i hvert fald først og fremmest sige, at man fra 2019 har sat gebyret op fra 1.200 kr. til 4.000 kr., så der er jo sket noget.
Og det er jo selvfølgelig, før Folketinget og vi overhovedet havde vores parti.
Til spørgsmålet om, om man skal speede processen op, vil jeg sige, at det ved jeg ikke om man skal.
Altså, det er jo et processpørgsmål, og det synes jeg er lidt svært at svare på i forhold til hvordan og hvorledes, altså om det går hurtigt nok eller ej.
Men det er jo selvfølgelig noget, aftalekredsen sidder og arbejder med, og det vil også være fint, hvis ordføreren vil være med i den aftalekreds.
Heidi Bank (V), 2024-04-18:
Tak for spørgsmålet, og nu tænker jeg faktisk ikke, at ordføreren mener, at det er en lille ting at overse sin vigepligt.
Det tænker jeg kan være ret alvorligt, men her er vi jo altså, som ministeren også har stået og forklaret før, inde ved en kompleks dagsorden og en kompleks ansøgningsproces, i forhold til hvad for en dokumentation der skal med.
Så jeg synes også, der skal være et eller andet forhold imellem, hvad det er, vi kræver, og hvad der skal være af betaling.
Og det, vi jo også skal huske på, er, at det her er noget, der er underlagt staten, og som det er os der har ansvaret for, og at det jo derfor ikke er noget, der sådan er konkurrenceudsat, og hvor man kan konkurrere om, hvad priserne for at få lavet den her sagsbehandling er.
Så derfor er det vel også nødvendigt og rimeligt nok, at man finder et eller andet balanceret niveau for det.
Men grundlæggende vil jeg så også bare sige, at vi er enige med forslagsstillerne, og at jeg da synes, det er godt, at vi har en debat, hvor der bliver skubbet på i forhold til den her dagsorden.
Så det synes jeg er positivt.
Kristian Bøgsted (DD), 2024-04-18:
Tak for det.
Nu er ordføreren for Venstre også inde på det der med, at der skal være en gratis omgang ved den første genansøgning, fordi rimeligheden i det skal være på plads.
Men så kunne man jo være lidt fræk og vende den om og spørge, om det ikke også er inden for rimelighedens grænser, at hvis du i forbindelse med at få dit kørekort har dumpet din teoriprøve eller køreprøve på grund af en anden lille ting – måske overså du en højre vigepligt eller et eller andet – så skal det også være gratis, første gang man skal tage prøven køreprøven om.
Det kan man jo lidt sammenligne det med.
Altså, det er jo også et spørgsmål om at få dækket nogle af de udgifter, som staten rent faktisk har i forhold til at gøre det her og også få kortet ned på sagsbehandlingstiderne.
Mener ordføreren ikke, at det ville være på sin plads, og at det rent faktisk ville hjælpe allerede den første gang, i stedet for at man siger, at det er små ting, der er inden for rimelighedens grænser?
For det kan vi så overføre til mange andre ting.
Heidi Bank (V), 2024-04-18:
Tak for det.
I dag skal vi behandle et beslutningsforslag om gebyr på genansøgninger til dansk statsborgerskab.
En ansøger kan, som reglerne er nu, efter afslag på sin ansøgning om dansk statsborgerskab genansøge alle de gange, vedkommende ønsker det, uden at det koster ekstra.
Det mener vi i Venstre at man skal ændre.
For man skal ikke kunne få behandlet utallige ansøgninger om statsborgerskab omkostningsfrit.
Ligesom man må betale et gebyr, hvis man har dumpet sin teori- og køreprøve og man bagefter går op til en ny prøve, så skal det også gælde, når man genansøger om noget så helt særligt, som et dansk statsborgerskab er.
I Venstre støtter vi derfor, at der opkræves et gebyr for at genansøge om dansk statsborgerskab.
For det er ikke omkostningsfrit at behandle ansøgningerne, og genansøgningerne er ikke noget særsyn i systemet.
Som forslagsstillerne også nævner i bemærkningerne til beslutningsforslaget, var der i 2022 350 genansøgninger til dansk statsborgerskab, hvor ansøgeren genansøgte for anden gang eller mere.
Det belaster selvsagt systemet.
Det er dyrt at administrere, og det skaber nogle meget lange sagsbehandlingstider.
Derfor mener vi i Venstre, at det er fornuftigt, at folk, der genansøger om statsborgerskab efter at have fået afslag, selv er med til at betale, hvad der er rimeligt i forhold til en genvurdering af ansøgningen.
Det sagde vi også i 2022, hvor vi behandlede et lignende beslutningsforslag fra Det Konservative Folkeparti, og det mener vi stadig.
Derfor er vi også enige med udlændinge- og integrationsministeren, når han har sagt, at der skal indføres et gebyr for gentagne ansøgninger om statsborgerskab, ligesom vi også mener, at det er i orden, at ansøgere kan få behandlet den første genansøgning uden at skulle betale for en fuld genansøgning.
For det kan meget vel være mindre ting, myndighederne ønsker en nødvendig dokumentation for, og der skal være en rimelighed mellem det, der efterspørges, og det, der opkræves.
Derfor kan vi støtte op om den model, ministeren har lagt op til, og som så skal drøftes i kredsen af partier bag indfødsretsaftalen.
For det skal selvfølgelig tilsikres, at ansøgere ikke bare genansøger uforberedt og uovervejet og belaster systemet med udsigtsløse ansøgninger.
Venstre kan dermed ikke bakke op om beslutningsforslaget i den form, det for nærværende ligger i.
Tak for ordet.
Kristian Bøgsted (DD), 2024-04-18:
Men så tillader jeg mig at forsøge at skubbe lidt mere på.
Mener ordføreren måske, at det ville være på sin plads, hvis man i hvert fald allerede i indeværende år, altså i 2024, fik sat gang i at få taget den samtale i aftalekredsen om, hvad der skal ske, og hvordan vi gør det her, for at få noget på plads, sådan at det ikke bliver ved med at løbe i mange flere år, hvor vi har de her udgifter uden at få dækket noget af det?
Ordføreren nævner jo også selv, at der tilbage i 2022 også blev snakket om det.
Så ville det ikke være på sin plads?
Frederik Vad (S), 2024-04-18:
Vi synes, at det giver mening, og at det er rimeligt sådan rent principielt, at hvis man f.eks. har begået en harmløs fejl første gang og derfor ansøger om statsborgerskab, fordi man har fået afvist den første, eller fordi den ikke kan behandles, kan man få behandlet den ansøgning uden at skulle betale for det.
Der er mange af de statsborgerskabssager, som går om, hvor der er nogle harmløse fejl, der gør, at de ansøgninger ikke var korrekte i første omgang, og det synes vi egentlig man skal have mulighed for at kunne rette til, uden at man skal have pengepungen op af lommen.
Men i forhold til dem, der bliver ved med at behandle systemet på den måde, at de bare bliver ved med at sende de samme ansøgninger igen og igen, synes vi egentlig, det er rimeligt, at man kigger på, om der skal betaling til.
Kristian Bøgsted (DD), 2024-04-18:
Tak for det, og tak til ordføreren for talen.
Vil hr. Frederik Vad ikke godt fortælle mig, hvorfor man i Socialdemokratiet mener, at det, når man søger om at få et dansk pas, altså noget af det fineste, man faktisk kan få her i landet, ikke er på sin plads, at man skal hjælpe med at dække omkostningerne, allerede første gang man genansøger?
Frederik Vad (S), 2024-04-18:
Tak for det, og tak til Danmarksdemokraterne for beslutningsforslaget her.
I Socialdemokratiet mener vi, som fru Mette Thiesen også sluttede sit spørgsmål til ministeren af med at sige, at statsborgerskab er et privilegie.
Det er et privilegie at ansøge om statsborgerskab, og det er et privilegie at få det.
Der er mange mennesker, som aldrig får statsborgerskab, og som lever helt fine liv i Danmark.
Det at få statsborgerskab er en gave.
Derfor skal der stå meget stor respekt om det.
Det skal være svært at få statsborgerskab, og vi synes principielt heller ikke, at man i en situation, hvor vi har et dansk samfund, der stiller alt til rådighed for mennesker, uagtet hvilket opholdsgrundlag man har, og uagtet om man er statsborger eller ej, skal kunne blive ved med at genansøge om statsborgerskab uden på en eller anden måde at bidrage til den administration, der også er forbundet med at blive ved med at sende ansøgninger om statsborgerskab, som så bliver afvist.
Derfor er vi sådan set åbne over for, som ministeren også har været inde på, at kigge på det her.
Det har vi annonceret tidligere i en pressemeddelelse.
Vi er nok ikke enige i den model, beslutningsforslaget her lægger op til, men synes, at det er vigtigt, at mennesker, som bliver ved med at sende de samme statsborgerskabsansøgninger, også bidrager til den administration, der følger med.
Så som det her beslutningsforslag ligger nu, kan Socialdemokratiet afvise det, men vi synes, det er en vigtig diskussion, og vi indgår gerne i konstruktive drøftelser om at lande det et andet sted på et tidspunkt.
Kaare Dybvad Bek (S), 2024-04-18:
Det forslag, vi havde, var, at man havde en større betaling første gang, hvor der så var mulighed for at søge en ekstra gang, hvis man lavede en fejl i den ansøgning, og at man så efterfølgende betalte et gebyr.
Men det er klart, at det jo ikke er umuligt lovgivningsmæssigt at lave et gebyr, der svarer til den omkostning, der er.
Det eneste sted, jeg ved man har det, er i Storbritannien.
Jeg tror ikke, der er andre steder – jeg er i hvert fald ikke bekendt med det – hvor man opkræver det fulde gebyr.
De fleste steder er det jo meget, meget lavere, end det er i Danmark.
Kristian Bøgsted (DD), 2024-04-18:
Jeg skal selvfølgelig beklage over for hr. Frederik Vad.
Jeg havde ikke lige tænkt nærmere over det.
Men tak for svaret i hvert fald.
Vil hr. Frederik Vad svare på, hvad han mener er en rimelig tidshorisont for, at man så fra regeringens side rent faktisk får arbejdet sig nærmere ind i det her og får behandlet noget der?
For jeg synes ikke, jeg fik noget svar fra ministeren på netop det spørgsmål.
Hvad mener hr. Frederik Vad en tidshorisont skal være?
Heidi Bank (V), 2024-04-18:
For Venstres vedkommende ser vi jo gerne, at vi kommer videre med det her, og jeg hører jo også, at ministeren siger, at der er et arbejde i gang.
Og jeg håber jo også, at vi kan få indkaldt forligskredsen, så hurtigt som det overhovedet kan lade sig gøre i forhold til de undersøgelser, som ministeriet er i gang med.
Kristian Bøgsted (DD), 2024-04-18:
Tak for det.
Jeg vil egentlig bare høre hr. Mohammad Rona om noget.
Vi hører, at der har været et lignende forslag i 2022, og at det har været diskuteret før.
Og for et års tid siden hørte vi også ministeren sige, at der var noget på vej.
Mener hr. Mohammad Rona ikke, at det måske var ved at være på tide, at der så også skete noget, altså at vi fik speedet processen lidt op i aftalekredsen, der sidder og snakker om det her – så vi rent faktisk begynder at få dækket nogle af de her udgifter, der er forbundet med genansøgninger?